CELEX: 32018D1892
Language: da
Date: 2018-12-03 00:00:00
Title: Kommissionens gennemførelsesafgørelse (EU) 2018/1892 af 3. december 2018 om en foranstaltning truffet af Letland i overensstemmelse med Europa-Parlamentets og Rådets direktiv 2006/42/EF for at forbyde markedsføringen af en plæneklipper fremstillet af GGP Italy SpA (meddelt under nummer C(2018) 7656) (EØS-relevant tekst.)

5.12.2018   
               
               
                  DA
               
               
                  Den Europæiske Unions Tidende
               
               
                  L 309/40
               
            
         KOMMISSIONENS GENNEMFØRELSESAFGØRELSE (EU) 2018/1892
         af 3. december 2018
         om en foranstaltning truffet af Letland i overensstemmelse med Europa-Parlamentets og Rådets direktiv 2006/42/EF for at forbyde markedsføringen af en plæneklipper fremstillet af GGP Italy SpA
         
            
               (meddelt under nummer C(2018) 7656)
            
         
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv 2006/42/EF af 17. maj 2006 om maskiner og om ændring af direktiv 95/16/EF (1), særlig artikel 11, stk. 3, og
         ud fra følgende betragtninger:
         
                     (1)
                  
                  
                     Den 1. juli 2014 informerede Letland Kommissionen om en foranstaltning for at forbyde markedsføringen af en plæneklipper af typen Stiga Collector 35 EL (C350, 297352654/S13) fremstillet af GGP Italy SpA, via del Lavoro 6, 31033 Castelfranco Veneto, Italien.
                  
               
                     (2)
                  
                  
                     Letland traf foranstaltningen den 3. december 2013, i betragtning af at plæneklipperen ikke overholdt de væsentlige sikkerheds- og sundhedskrav, der er anført i punkt 1.3.8 og 1.4.1 i bilag I til direktiv 2006/42/EF, da den ikke var i overensstemmelse med den harmoniserede standard EN 60335-2-77:2010.
                  
               
                     (3)
                  
                  
                     Ved Kommissionens gennemførelsesafgørelse (EU) 2015/902 (2) fandt Kommissionen foranstaltningen truffet af Letland berettiget.
                  
               
                     (4)
                  
                  
                     Ved dom af 26. januar 2017 (3) annullerede Retten gennemførelsesafgørelse (EU) 2015/902 med den begrundelse, at afgørelsen ikke var baseret på en konkret godtgørelse af, at de væsentlige sikkerheds- og sundhedskrav i direktiv 2006/42/EF var blevet tilsidesat, men alene på den omhandlede plæneklippers manglende overensstemmelse med den harmoniserede standard EN 60335-2-77:2010, selv om dens overensstemmelse med den harmoniserede standard EN 60335-2-77:2006 fortsat dannede grundlag for en formodning om overensstemmelse med de nævnte krav i den berørte periode (dvs. fra den 3. september 2012 til den 31. august 2013) (4).
                  
               
                     (5)
                  
                  
                     For at opfylde den forpligtelse, der er fastsat i artikel 266 i traktaten om Den Europæiske Unions funktionsmåde, skal Kommissionen træffe de nødvendige foranstaltninger for at efterleve Rettens dom.
                  
               
                     (6)
                  
                  
                     Kommissionen har med det formål hørt de berørte parter.
                  
               
                     (7)
                  
                  
                     Fabrikanten bekræftede, at plæneklipperen ikke er blevet fremstillet eller markedsført i nogen EU-medlemsstat siden den 1. september 2013. Fabrikanten bekræftede, at plæneklipperen var blevet trukket tilbage fra forhandlere og distributører i Letland i begyndelsen af 2014 og fremlagde oplysninger, i henhold til hvilke den harmoniserede standard EN 60335-2-77:2006 angiveligt var blevet anvendt korrekt.
                  
               
                     (8)
                  
                  
                     Letland fremlagde oplysninger, der viste, at dets nationale foranstaltning fortsat var gældende. Landet bekræftede også, at denne foranstaltning var baseret på anvendelsen af den harmoniserede standard EN 60335-2-77:2010, og at vurderingen kun var foretaget ud fra denne harmoniserede standard. De supplerende oplysninger, som Letland havde fremlagt, var ikke tilstrækkelige til at påvise, at den harmoniserede standard EN 60335-2-77:2006 ikke var blevet anvendt korrekt.
                  
               
                     (9)
                  
                  
                     I lyset af de tilgængelige oplysninger og i betragtning af at Letlands foranstaltning var baseret på vurderingen af overensstemmelse med den harmoniserede standard EN 60335-2-77:2010, mens det fremgår af Rettens dom af 26. januar 2017, at den harmoniserede standard EN 60335-2-77:2006 fandt anvendelse på produktet i den berørte periode, kan den nationale foranstaltning ikke betragtes som berettiget —
                  
               VEDTAGET DENNE AFGØRELSE:
         
            Artikel 1
            Foranstaltningen truffet af Letland for at forbyde markedsføringen af plæneklipper af typen Stiga Collector 35 EL (C 350, 297352654/S13) fremstillet af GGP Italy SpA, via del Lavoro 6, 31033 Castelfranco Veneto, Italien, er ikke berettiget.
         
         
            Artikel 2
            Denne afgørelse er rettet til medlemsstaterne.
         
         
            Udfærdiget i Bruxelles, den 3. december 2018.
            
               
                  På Kommissionens vegne
               
               Elżbieta BIENKOWSKA
               
                  Medlem af Kommissionen
               
            
         
         
            (1)  EUT L 157 af 9.6.2006, s. 24.
         
            (2)  Kommissionens gennemførelsesafgørelse (EU) 2015/902 af 10. juni 2015 om en foranstaltning truffet af Letland i overensstemmelse med Europa-Parlamentets og Rådets direktiv 2006/42/EF for at forbyde markedsføringen af en plæneklipper fremstillet af GGP Italy spa (EUT L 147 af 12.6.2015, s. 22).
         
            (3)  Sag T-474/15, Global Garden Products Italy SpA (GGP Italy) mod Europa-Kommissionen, ECLI:EU:T:2017:36.
         
            (4)  ECLI:EU:T:2017:36, præmis 70 og 71.